text: 遊有倫，字明上，號碧岑，南直隸徽州府婺源縣濟溪人，明末清初官員。生平.性剛直不阿，中崇禎六年庚辰科進士，戶部觀政，授行人司行人，冊封桂藩。值國步板蕩，廷議以倫望重可藉，以宏濟時艱，合疏特薦，考選江西道御史，督理九庫，巡視西城，滌弊釐奸。南京弘光立，馬士英、阮大鋮柄政，畏倫骨鯁，陰啖以利，倫嘆曰：吾豈可喪廉恥以邀寵祿，負國恩而羞家學乎！隨連疏糾執政諸不法事，馬、阮銜之，乃遣巡按廣西兼理湖南鹽法。會時事日非，倫知一木難支，遂掛冠歸。清初詔求山林耆舊，當道以倫姓名首推，倫一意養親，堅臥不出，郡邑式廬造請，罕有見其面者，惟日與弟宏祖敦天倫歡，且聚族內知名士，鼓勵之。或親族有義舉，輒割圭田以佐其費。先是倫生之年，濟水忽中分，騰躍高數丈，鄉人傳為水嘯，迨倫登賢書，及沒之年，水復如是，非偶然也。康熙九年卒，所著有《易義真詮》、《西臺奏議》、《承恩堂家訓》、文集若干卷藏於家。
metadata: erhwenkuo/wikipedia-zhtw
metadata: 遊有倫
metadata: https://zh.wikipedia.org/wiki?curid=7542221